ΓΡΑΠΤΗ ΕΡΩΤΗΣΗ E-3609/02

υποβολή: Cristiana Muscardini (UEN) προς την Επιτροπή

(16 Δεκεμβρίου 2002)

Θέμα: Προστασία των ευρωπαϊκών γλωσσών

Το πρωτόκολλο του Λονδίνου για τα διπλώματα ευρεσιτεχνίας, το οποίο βρίσκεται ακόμη στο στάδιο επικύρωσης, προκάλεσε τη δικαιολογημένη αντίδραση του Προέδρου της γαλλικής Γερουσίας, ο οποίος στις 8 Νοεμβρίου, στη Brive, δήλωσε: Δεν είναι δυνατόν να δεχτούμε τις διατάξεις του ανωτέρω πρωτοκόλλου που οδηγούν σε πλήρη εξαγγλισμό σ' αυτόν το στρατηγικό τομέα (nous ne pouvons pas accepter ses dispositions conduisant au tout anglais dans ce domaine stratgique).

Μπορεί η Επιτροπή να απαντήσει στα κάτωθι ερωτήματα:

1. Συμμετέσχε στις εργασίες κατάρτισης του πρωτοκόλλου·

2. Φρόντισε για την προστασία της πολιτιστικής και γλωσσικής πολυμορφίας της Ευρώπης·

3. Δεν πιστεύει ότι, αντί για την επίπεδη μονογλωσσική αναγνώριση, εκείνο που θα την εμπλουτίσει είναι η προώθηση της ζωντάνιας των πολιτισμών της·

Απάντηση του κ. Bolkestein εξ ονόματος της Επιτροπής

(28 Ιανουαρίου 2003)

Η Επιτροπήπενθυμίζει την απάντησή της στις 3 Δεκεμβρίου 2002 στη γραπτή ερώτηση αριθμ. E-3132/02 του κ. Pohjamo(1),πογραμμίζοντας ότι ο Ευρωπαϊκός Οργανισμός Διπλωμάτων Ευρεσιτεχνίας (ΕΟΔΕ) δεν είναι ένα κοινοτικό όργανο αλλά ενεργεί με πλήρη αυτονομία και ανεξάρτητα από την Κοινότητα. Κατά συνέπεια, η Επιτροπή συμμετέχει ως παρατηρητής στις εργασίες του ΕΟΔΕ. Συγκεκριμένα, η Επιτροπή παρακολούθησε, με την ιδιότητα του παρατηρητή, στο πλαίσιο της κοινοτικής αντιπροσωπείας, τις εργασίες του ΕΟΔΕ, οι οποίες κατέληξαν στις 17 Οκτωβρίου 2000, επ' ευκαιρία της δεύτερης διακυβερνητικής διάσκεψης για τη μεταρρύθμιση του ΕΟΔΕ, σε μια προαιρετική συμφωνία του ΕΟΔΕ σχετικά με τη μείωση του κόστους των μεταφράσεων (συμφωνία για την εφαρμογή του άρθρου 65 της Σύμβασης για το Ευρωπαϊκό Δίπλωμα Ευρεσιτεχνίας, ΣΕΔΕ). Πρέπει να διευκρινιστεί ότι το αποτέλεσμα των διαπραγματεύσεων αυτών δεν οδηγεί στην εφαρμογή καθεστώτος πλήρους εξαγγλισμού στα ευρωπαϊκά διπλώματα ευρεσιτεχνίας.

Η Επιτροπή συμμερίζεται την ανησυχία του αξιότιμου μέλους του Κοινοβουλίου για τη διαφύλαξη της πολιτιστικής και γλωσσικής πολυμορφίας στην Κοινότητα, κυρίως στον τομέα των πολιτιστικών βιομηχανιών.

Ωστόσο, όπως ανέφερε η Επιτροπή στην πρόταση κανονισμού του Συμβουλίου για το κοινοτικό δίπλωμα ευρεσιτεχνίας(2), στόχος ενός διπλώματος ευρεσιτεχνίας με προσιτό κόστος συνεπάγεται ένα δίπλωμα ευρεσιτεχνίας που να είναι έγκυρο σε όλη την Κοινότητα στην γλώσσα στην οποία χορηγήθηκε δυνάμει της ΣΕΔΕ. Στο πλαίσιο αυτό, η Επιτροπή διαπίστωσε ότι το καθεστώς των μεταφράσεων συνιστά ιδιαίτερα σημαντική πτυχή του κόστους του σημερινού ευρωπαϊκού διπλώματος ευρεσιτεχνίας που είναι από τρεις μέχρι πέντε φορές ανώτερο του κόστους των διπλωμάτων ευρεσιτεχνίας των κυριότερων εμπορικών εταίρων της Ένωσης(3). Είναι ενδιαφέρον να σημειωθεί ότι οι μεταφράσεις των σημερινών ευρωπαϊκών διπλωμάτων ευρεσιτεχνίας αποτελούν πολύ σπάνια πηγή αναζήτησης πληροφοριών. Σύμφωνα με τις πληροφορίες που έχει στη διάθεσή της η Επιτροπή, στο Εθνικό Ινστιτούτο Βιομηχανικής Ιδιοκτησίας της Γαλλίας, λιγότερο από το 2 % των μεταφράσεων αποτελούν πηγή αναζήτησης πληροφοριών. Υπό αυτούς τους όρους, η Επιτροπή εκτιμά ότι σ'αυτόν τον ιδιαίτερα εξειδικευμένο τομέα, αποτελεί επιτακτική ανάγκη η διασφάλιση του προσιτού κόστους για την προώθηση της καινοτομίας και τη διασφάλιση της ανταγωνιστικότητας της ευρωπαϊκής βιομηχανίας.

(1) ΕΕ C 110 E της 8.5.2003, σελ. 170.

(2) ΕΕ C 337 E της 28.11.2000.

(3) COM(2000)412 τελικό.